Zs. Simon, poslanec: (2009-02-12):
Preto kúsok zhrnutia. V prvom rade mi na úvod dovoľte, aby som zacitoval prvú vetu z dôvodovej správy: „Vláda Slovenskej republiky sa vo svojom programovom vyhlásení zaviazala, že prijme legislatívne opatrenia, ktoré zvýšia ochranu spotrebiteľov a spracovateľov pred zneužitím ekonomickej sily niektorých obchodníkov.“ Toľko z programového vyhlásenia vlády. Skúsme sa na to pozrieť, kam sme to dopracovali. Zneužívanie ekonomickej sily obchodných reťazcov bolo súčasťou zákona č. 358/2003. Minulý rok tento zákon zanikol, vtedy, keď sme prijali tento zákon, ktorý dnes novelizujeme. Má snahu riešiť niektoré obchodné reťazce. Dovoľte, aby som sa spýtal: Prečo vláda chce riešiť problémy iba niektorých obchodných reťazcov a nie všetkých? Preto, lebo sa bude dotýkať len tých, ktoré sú na území Slovenskej republiky, a nie tých, ktoré sú nadnárodné. Dovoľte mi, aby som zopakoval pár čísel, ktoré som povedal aj minulý rok. Tesco, spoločnosť z Veľkej Británie má na Slovensku 12,9-percentný podiel. Objem v miliardách korún 23,21. Metro, holandsko-nemecká spoločnosť – 7,8-percentný podiel na trhu 14 miliárd korún. Billa, rakúska spoločnosť – 10,6 mld. korún, 5,9 percenta podielu. Kaufland, Nemecko – 9,7 mld. korún, 5,4 percenta podielu. Ahold – 5,6 mld., 3,1 %. Lidl – 4,6 mld., 2,6 %. Carrefour – 2,6 mld., 1,4-percentný podiel. Všetky tieto spoločnosti, ktoré som vymenoval, nemajú najmenší problém, aby uzatvárali kontrakty mimo územia Slovenskej republiky. Ich distribučná sieť a centrála zásobovania na 99,9 % je mimo územia Slovenskej republiky. To znamená, že keď Tesco má zásobovanie z Maďarska alebo z Českej republiky, tak bude nakupovať tovar tam a bude zásobovať Bratislavu stade, skade on uzná za vhodné. To znamená, keď bude uzatvárať zmluvu v Prahe, tak naňho tieto zákony a táto legislatíva nie je platná, pretože tam sa vzťahuje medzinárodné právo a voľný obchod v rámci Európskej únie. Na tieto skutočnosti som upozornil ctenú snemovňu aj v minulom roku. Z toho dôvodu som upozornil na túto skutočnosť, že snaha vlády riešiť tento problém je síce pozitívna, ale spôsob, akým ho rieši, je neúčinný. Prečo hovorím, že je neúčinný? V minulom roku som vystúpil pred Národnú radu a musel som konštatovať, že podiel slovenských výrobkov na pultoch obchodných reťazcov je cca 40 %. Dnes vďaka zákonu, ktorý bol prijatý minulý rok, môžem povedať, že tento podiel sa pohybuje medzi 25 až 30 %. To znamená, že vláda svojou snahou pomôcť slovenským prvovýrobcom, spracovateľom urobila pravý opak. Znemožnila im to. V čase hospodárskej krízy máme obrovský problém. Návrh zákona nerieši znevýhodnenie slovenských dodávateľov voči zahraničným obchodným reťazcom, ktoré vyžadujú od všetkých svojich dodávateľov medzinárodnú akreditáciu na kvalitu a postupy výroby na jednotlivé výrobky zvlášť, nie na celú fabriku, na konkrétny výrobok. Jedna takáto akreditácia medzinárodnou spoločnosťou stojí niekoľko stotisíc korún. To sa nerieši v tomto zákone. Pritom Európska únia rieši základné hygienické štandardy a kvality postupov na základe európskej legislatívy. Ale týmto návrhom sa to nedá vyriešiť. Som nesmierne rád, že poslanci Európskeho parlamentu minulý rok svojím podpisom podporili požiadavku vo vzťahu k Európskej komisii na spoločné riešenie daného problému. Je to jeden z návrhov, ako by mala Slovenská republika postupovať pri riešení tejto problematiky. Osobne som presvedčený, že jediná cesta v rámci voľného trhu na území Európskej únie vedie práve tadeto, a to z toho dôvodu, že dnes, keď Tesco či Metro, či Kaufland, či Lidl v centrále nakúpi vo Varšave alebo v Poľsku, alebo v Maďarsku, alebo v Nemecku, nemá problém na druhý deň ten tovar dodávať na územie Slovenskej republiky. Pokiaľ my na území Slovenskej republiky, kde je trh s piatimi miliónmi spotrebiteľov, prijmeme extrémne prísne kritériá, tie extrémne prísne kritériá budú pôsobiť práve len v rovine vytlačiť slovenských výrobcov z našich pultov. Pán minister, chápem, že máte snahu, len tá snaha musí ísť s lobingom v rámci Európskej únie. Podstatou návrhu zákona je, že na konanie neprimeraných podmienok obchodných vzťahov sa môže podieľať ministerstvo pôdohospodárstva. Dôvod tejto zmeny je, resp. bol, že ministerstvo hospodárstva počas platnosti zákona č. 358/2003 o obchodných reťazcoch nevykonalo jednu, jedinú kontrolu. Pokiaľ by sme si dnes položili otázku, v koľkých prípadoch ministerstvo hospodárstva či ministerstvo pôdohospodárstva začalo konanie voči obchodnému reťazcu za zneužitie ekonomickej sily, dostaneme odpoveď, v žiadnom. Po tejto novele, ktorá sa prijme, po tejto novele stav bude takmer taký istý. Dôvod? Podnet môže podať SPPK alebo iná organizácia mimo výrobcov, resp. spracovateľov. Snaha predkladateľov bola pre mňa jasná. Zabezpečiť, aby bola istá anonymita, kto napáda obchodný reťazec. V tej chvíli, čo SPPK alebo potravinárska komora, alebo iná organizácia príde s podnetom na ministerstvo hospodárstva, musí uviesť konkrétny výrobok. Je to tento jogurt. V tej chvíli obchodný reťazec dokáže so stopercentnou istotou identifikovať výrobcu. Vie, od koho to ide. V tej chvíli nemá problém konať a zamedziť, aby nemal priestor v obchodných reťazcoch a tento výrobok je z našich pultov vytlačený. Vrátim sa k tým číslam. Komu ublížime? Ublížime COOP Jednota, ublížime CBA, LABAŠ a maloobchodným prevádzkam. Maloobchodným prevádzkam na dedinách, kde ľudia nemajú inú možnosť nakúpiť. Budú mať veľmi prísne podmienky. Obchodné reťazce nie. Obchodné reťazce si to vyriešia z Prahy, z Budapešti, z Varšavy, z Berlína, z akejkoľvek inej centrály a budú obchádzať Slovenskú republiku. Ostatne, väčšina týchto obchodných reťazcov nemá centrálny sklad na území Slovenskej republiky. Väčšina týchto obchodných reťazcov nemá centrálne zabezpečenie nákupu na území Slovenskej republiky. Majú filiálky, ale zásobovanie ide z iného územia, z iného štátu. Minulý rok, keď sa zákon prijímal, vtedy som upozornil na to, že výsledok zákona bude nasledovný: - zníženie podielu slovenských výrobkov v obchodných reťazcoch zo 40 na 30, 10-percentný pokles, - zvýšenie ceny výrobkov. Pokiaľ sa pozrieme na cenové koše a pozrieme sa do tých obchodných reťazcov, tak ako to povedal pán kolega Kužma, jednoznačne evidentne vidíme, že spotrebiteľ má vyššiu cenu. A naďalej, keď sa pozrieme, nemá kvalitu. A to musím povedať, že pán Záhumenský poukázal správne na to, že tie výrobky neobsahujú mäso, ale sóju, obsahujú iné prísady, ale tým sa tento zákon nezaoberá. Tým sa zaoberá iný zákon, ktorý sa tiež neuplatňuje. To znamená, že nedá mi, aby som nepoukázal na skutočnosť, že vláda robí veľké gestá, veľkú deklaráciu, poukáže možno správne na problematické body, ktoré treba riešiť, ale jeho riešenie minie cieľ a dosiahneme pravý opak. Prečo to hovorím? Jeden z dôvodov. V spoločnej správe máme niekoľko pozmeňujúcich návrhov. V gestorskom výbore neboli prijaté, resp. gestorský výbor odporúča ich neschváliť. V mene klubu SMK môžem povedať, že my všetky tieto pozmeňujúce návrhy, ktoré sú v spoločnej správe, podporíme, a to z jedného, jediného dôvodu. Tieto návrhy zlepšujú daný zákon, ale neriešia podstatu problému. Zlepšujú, ale nevyriešia danú podstatu. Dámy a páni, vážení kolegovia, ja si myslím, že v tejto chvíli Slovenská republika by mala ísť skôr cestou kvality a ceny, pretože s tou kvalitou vieme preraziť. A čo sa týka neprimeraných podmienok, tak tam už dnes nie je možné riešiť tento daný stav na lokálnej úrovni ktoréhokoľvek štátu. Možno tie štáty, ktoré majú 40 miliónov obyvateľov, že majú veľkú rozlohu, tie ako-tak sa vedia o to postarať. Ale dnes už to nie je možné riešiť len v rámci Európskej únie v jednom štáte. A ja sa čudujem, prečo táto vláda nevyužila aktívny lobing vo vzťahu k Európskej komisii, keď poslanci Európskeho parlamentu za Slovenskú republiku bez rozdielu politickej príslušnosti podporili, aby Európska komisia sa touto vecou zaoberala. Prečo nevyvinuli tlak aj na úrovni ministrov, aby to presadili, aby bola európska legislatíva a ošetrovala daný problém na úrovni Európskej únie? Pretože nie je možné ísť vo vzťahu k voľnému trhu a voľnému pohybu. To sú základné princípy, ktoré Európska únia nemôže poprieť. Pretože, keď ich poprie, tak sa tým stráca celá podstata Európskej únie. Ďakujem pekne.